"Kyk vir my! Ek wil hê hy moet vir my kyk!" | Maroela Media
"Kyk vir my! Ek wil hê hy moet vir my kyk!"
"Kyk vir my! Ek wil hê hy moet vir my kyk!" het Shereen de Waal gister vir haar dogter se vermeende moordenaar gesê tydens sy verskyning in die Palm Ridge-landdroshof in Alberton.
Johannes Jacobus Steyn, die sogenaamde "Sondagverkragter", het egter nie hierop reageer nie en bly afkyk. Steyn het deurgaans notas gemaak met sy Bybel wat langs hom gelê het. Die hof het gister gehoor dat 'n identikit wat met behulp van een van die vermoorde Louise de Waal (17) se vriendinne opgestel is tot Steyn se inhegtenisneming gelei het. Ao. Riaan Jooste het getuig dat hy op 17 Oktober, die dag wat De Waal vermoor is, 'n oproep ontvang het van 'n vrou wat anoniem wou bly. "Sy het gesê sy het die identikit op TV gesien en dat sy die man ken en dat sy naam Jaco Steyn is." Jooste sê hy het 'n lys van 17 moontlike verdagtes opgestel en het op Steyn afgekom terwyl hy polisierekords nagegaan het aangesien hy voorheen 'n klag teen iemand ingedien het. Dit het daartoe gelei dat ao. Danie Pieterse na Steyn se huis is om te soek na 'n silwer bakkie, wat hy hier gekry het. Pieterse het agter op Steyn se bakkie gesoek waar hy 'n swartsak met De Waal se rugsak en selfoonsakkie gevind het. "Ek het die swartsak oopgemaak en 'n pienk en grys skoolsak gevind. Daar was plakkers op met die naam Louise de Waal," het Pieterse getuig.
Jeanette Ferreira en haar broer Theunis, wat op die plaas in Magaliesburg woon waar De Waal se liggaam gevind is, het ook gister getuig. Theunis sê hy het die oggend van 17 Oktober 2011 rook gesien op die plaas. Hy het sy suster gebel en gevra om ondersoek in te stel aangesien hy te besig was. Jeanette het getuig dat teen die tyd wat sy op die toneel aangekom het die rook opgehou en sy 'n verkoolde lyk gevind het. Sy het onmiddellik die polisie in kennis gestel. Kapt. Martin Smith het getuig dat die liggaam onherkenbaar verkool was.
Nuuskommentaar: Citius, Altius, Fortius: Verhale van deursettingsvermoë in aanloop tot Olimpiese Spele